
Kapitel 1


Helene kigger ud ad vinduet. Endnu en dag med regn.


Hele februar har det bare regnet og regnet.


Hun savner noget sne, sådan rigtig sne, som der var i hendes barndom. Nu er hun snart fyrre år. Det er svært at forstå.


Fyrre år og nyskilt.


I går tilbragte hun flere timer i den katolske kirke, der ligger på strøget i Aarhus. Hun er ikke katolik, men har hørt noget om, at Den Sorte Madonna, som et af de få steder i Europa, kan findes på et ældgammelt maleri i kirken der.


Det hedder sig, at Den Sorte Madonna hjælper og healer kvinder i sorg og i nød.


Rygtet talte sandt, maleriet hang der. Helene sad foran det i flere timer, mens tårerne stod i strømme nedad hendes kinder.


På et tidspunkt kom der en gejstlig ind i kirken, en katolsk præst af en art, og han så noget betuttet ud over den grædende kvinde foran Madonnaen, men han sagde ikke noget, og lod hende bare være i fred med sin ret så åbenlyse sorg.


I dag har hun det egentlig lidt bedre. Måske har det virkelig hjulpet at tude igennem. Ren forløsning.


Efter skilsmissen har Helene gået rundt og følt sig tom indeni. Tom og húl, nærmest som om nogen har skåret et hul i hendes aura, så alle og enhver bare kan stikke snablen i hendes energi, og suge kraften ud af hende.


Hun kigger ud ad vinduet. Udenfor regner det knap så meget mere, nogle glimtvise solstrejf titter frem bag de langsomt drivende skyer. Det føles skønt at se lidt af solen igen.


Hun går ud i sit lille køkken for at smøre sig et par madder, for hun kan pludselig mærke hun er sulten.


Det har hun ellers ikke kunnet mærke i et stykke tid. Som om hun har mistet sin appetit, både bogstaveligt og i overført betydning. Som om hun har mistet appetitten på selve livet.


Da hun åbner køleskabet, ser det ikke ud af meget. Der mangler stort set næsten alt. Der er kun en gammel gnalling ost og noget mælk, der er gået langt over sidste salgsdato.


Så må hun jo til det. Komme ud og møde verden udenfor, og få købt lidt ind. Hendes yngste søn Victor kommer i morgen, og skal være hos hende, i de næste fjorten dage.


Hendes mellemste søn Rune, kommer også hjem i morgen, fra Holbæk, hvor han er i lære som tømrer.


Hendes ældste søn Martin, bor for sig selv i Brabrand, men måske kommer han også forbi på en lille visit, nu hvor hans brødre kommer, og han kan hilse på dem.


Tre sønner har Helene. Hun elsker dem overalt på jorden. Det er specielt på grund af dem, at Helene har svært ved at kapere, at hun og hendes eksmand ikke kunne finde ud af at holde sammen. Hun hader tanken om, at hendes børn nu er blevet skilsmissebørn. Det var ikke lige det, hendes eksmand Palle og hun, overhovedet havde troet kunne ske på noget tidspunkt. Det er svært for Helene helt at udrede, hvad der egentlig gik galt, og hvornår det begyndte at gå nedad bakke for deres sytten år lange ægteskab. Nå, men tingene er som de er. Lige nu gælder det bare om at få købt en masse godt og lækkert ind til de næste mange dage. Helene hanker op i sig selv, tjekker lige sit udseende i badeværelsets spejl. Hendes lange, mørkeblonde hår, ser noget forsømt ud, og hun skynder sig at sætte det op i en hurtig knold i nakken. Det hvide i hendes grønne øjne, har et rødligt skær. Måske på grund af alle de tårer hun har udgydt. Men ellers går det vel an, selvom hun ser noget sølle ud. Hun kniber sig lidt i kinderne. Kom så af sted! Hun finder sin regnfrakke fra skabet i entreen og tager den på. Hvor pokker er gummistøvlerne? Der, bagerst i skabet under flyttekasserne. Fint, på med dem og ud i regnen.


Da hun går ud ad hoveddøren, er hun ved at miste vejret. Et kæmpevindstød stryger sidelæns lige ind i hendes ansigt, og regnen følger med. Sikke et uvejr, det lige pludselig er blevet.


Hun har heldigvis husket bilnøglerne, og skynder sig hen til sin bil, en tussegammel Volvo, sådan en med rund facon. Det bliver indkøb i det nærmeste supermarked, tænker hun. Helene åbner hurtigt bildøren og får sat sig ind på førersædet. Nu står det ned i tykke stænger. Gad vide om vinduesviskerne holder til det, det er nogle år siden, de sidst er blevet udskiftet. Satans også. Nå, hun venter lidt i bilen, i håb om det snart går over, så hun kan komme af sted til Kvickly.


Endelig bryder det lidt op. Helene starter bilen og kører ud på Ringvejen. Da hun kommer til Kvickly, parkerer hun og går ind i butikken. Dette indkøb kræver en kæmpe kurv.


Der bliver lagt rigeligt af alle fornødenheder i kurven, og lidt til af alt det syndige: vin, slik, mayonnaise og pistacienødder.


Det må være rigeligt. Helene går nedad mod kasserne.


På vejen er der pludselig en der råber hende an: ”Hej Helene”. Det er Anita fra koret. ”Kommer du på onsdag til vores generalprøve?”, spørger Anita. ”Jo, det gør jeg da. Det bliver godt nok spændende at optræde til Freja Festivalen”. ” Vi synges ved. God weekend ”. Så går de to kvinder hver til sit.


Helene tænker på Freja festivalen. Det er en verdens omspændende kvinde festival, hvor en masse kendte kvinde artister fra hele verden, er blevet inviteret til Århus for at optræde. Det er dog ikke fra de gængse steder i verden, men fra de mere eksotiske steder. En kommer fra Tibet, en anden fra Irak, en tredje fra Sydamerika, og så også en fra Tjekkiet. Hun hedder Ida, og det er i hendes kor, at Helene og Anita, blandt mange andre, synger Romanisange. Helene glæder sig, men er også lidt nervøs, for hun skal synge et par solopartier. Hun har før lagt mærke til, at hun tit lider af en slags sceneskræk.


Specielt når hun optræder med sit soul band,” Soulution”, har hun nogle gange nærmest være frosset fast af nervøsitet. En krybende angst, der overmander hende, lige i det øjeblik hun skal ind på scenen. Det er fuldstændig ligegyldigt, om det er et lille spillested, eller et af de større spillesteder. Til gengæld mærkede hun intet af det, da bandet indspillede i studiet i sommers. Så det må jo være selve konfrontationen med publikum, der trigger hendes angst. Eller rettere sceneskræk.


Det er virkelig mærkeligt jeg bliver så skrækslagen. Helene forstår ikke altid sig selv. Hvorfor har jeg det sådan? Tænker hun. Gad vide hvad der ligger til grund for det?


Hun ryster lidt på hovedet af sig selv.


Bare det nu ikke sker igen med koret.


Måske det hjælper, at der trods alt er et helt kor bag mig.


Nå, men der er da heldigvis et stykke tid til, at det skal ske.


Nu skal vi bare have en dejlig og afslappet weekend, med en masse god mad, og måske nogle sjove brætspil.


Helene går ud til bilen og læsser varerne ind i bagagerummet.


Skønt at indkøbene er overstået. Så kører vi! Helene ser op på himlen. Nu er der igen kommet hul i skyerne, og der titter nogle solstrejf frem. Vejbanen er dog stadig våd og glitrende.


Heldigvis ligger Volvoen godt på vejen.


Det er en god bil, selvom den er gammel.


Idet Helene parkerer bilen, kommer Victor gående med et stort smil på. Det glæder Helene, så må han jo være i godt humør, og er Victor i godt humør, smitter det altid af på Helene. Så glemmer hun sin egen elendighed for en tid. Hun er heldigvis rimelig god til at skubbe sit ego til side, og hengive sig til nuet. ”Hej min skat”, hilser Helene. ”Hej mor”, svarer Victor.


De giver hinanden en krammer midt på parkeringspladsen, og Victor hjælper sin mor med at bære alle varerne op. Da de har sat varerne på plads, begynder de at forberede aftensmaden.


Victor skræller kartofler, mens Helene gør en lammekølle klar. Kartoflerne sætter Victor på en bradepande med lidt fløde på. Sammen laver de en lækker salat til. Helene siger det skal være en Waldorf salat, men bliver pludselig i tvivl om, hvordan den laves. Er det ikke noget med vindruer, æblestykker og valnødder, samt en vis portion creme de fine?


Eller er det flødeskum?


Hun spørger Victor, men det ved han ikke noget om.


Dog er de begge helt enige om, at der i hvert fald er grønne salatblade i. For det er da ikke hvidkål, vel?? Nej, bladselleri!


Uanset hvad, så bliver det sådan: grøn hjertesalat og bladselleri med valnødder, æblestykker og vindruer og creme de fine henover. Hvor er det skønt at tilberede maden sammen med Victor. Helene er glad. Hun kan mærke appetitten så småt er vendt tilbage. Det samme gælder humøret.


Det ringer på døren. Udenfor står Martin. Lige efter kommer Rune også. Efter nogle hjertelige kram, sætter alle fire sig til bords. Maden er klar. Vær så god.









Kapitel 2


Sikken en dejlig weekend, tænker Helene på vej til arbejdet.


Alle hendes tre sønner var samlet til en vellykket middag: Lammekølle med flødekartofler og Waldorf salat. Mums!


Efter maden, kom brætspillet frem. Trivial Pursuite. Herligt.


Martin kom lidt op at diskutere med Rune om nogle begreber, men ellers gik det rigtig godt. Martin kan godt være lidt stædig nogen gange, og holde fast i en diskussion, som alle andre, inklusive modparten, bare synes er diskuteret færdig, eller også er der bare forskellige meninger om en ting.


Accepter det dog! For de ikke implicerede er det utrolig trættende at høre på.


Heldigvis var Martin ikke i sit alt for fastholdende humør, og der blev spillet med en god tone resten af spillet.


Helene cykler som regel til arbejdet, der ligger nede i midtbyen. Det er en skole under Dansk Flygtninge Center, hvor Helene underviser i dansk og engelsk. Derudover er hun formidler til de forskellige jobcentre og arbejdspladser rundt omkring i Midtjylland, således at de nytilkomne borgere kan blive integrerede og selvforsørgende.


Vejret er slået om. Regnen er ikke så voldsom mere, og blæsten har helt lagt sig. Dejligt. Så er det noget nemmere at cykle. Skolen ligger på første salen i en større bygning, hvor der også er andre lokaliteter. Helene er på skolen i fire timer.


Så tager hun hen til sine egne lokaler på Trøjborg, hvor hun har sit eget firma som selvstændig kunstterapeut. En fireårig uddannelse, som hun har taget ovenpå sin voksenpædagogiske læreruddannelse. Her er hun så i fire timer, hvor hun to gange om ugen har små gruppeforløb, ud fra forskellige temaer.


Ellers er det individuelle terapiforløb. To gange om ugen underviser hun i sang og stemmetræning på en aftenskole i midtbyen. Hun er glad for, at hendes arbejdsliv er så nuanceret.


Det gør, at hun ikke når at blive træt af sit arbejde, men tværtimod altid føler sig oplagt og inspireret. Indtil nu. For nu kan hun godt mærke det trækker tænder ud, at være på hele tiden.


Måske skulle hun tage nogle sygedage, og få gjort noget ved den krise, hun er endt i efter skilsmissen. Du er sgu nød til at få hold på dit eget liv, inden du hjælper andres i deres livs kriser. Alt andet er uansvarligt, siger hun til sig selv. Hvad kan jeg gøre? Helene overvejer forskellige muligheder. Skal hun snakke med en god veninde, eller simpelthen lægge hårdt ud hos en psykolog. Det sidste er dyrt, og hun tror heller ikke helt på konceptet: at snakke sig ud af det. Man kan jo stort set snakke sig fra alt, og det er ikke en garanti for, at du kommer ind til problemets kerne.


Det bedste vil jo nok være, at opsøge en anden kunstterapeut.


Men det ligger ikke lige for nu, rent økonomisk, og da slet ikke hvis hun skal være sygemeldt i nogle dage. Nej, en veninde er nok svaret En god samtale og få vendt nogle ting.


Lisa er god at tale med. Helene ringer til Lisa, så snart hun træder indenfor døren hjemme hos sig selv. Heldigvis kan Lisa allerede dagen efter, og de aftaler at mødes hos Helene om formiddagen kl. 10. Så ringer hun rundt til sine klienter og aflyser. Derefter ringer hun til aftenskolen og til sprogskolen, og sygemelder sig nogle dage. Det må indtil videre være nok, tænker hun.


Lige idet hun lægger røret på, kommer Victor ind ad døren.


I dag ser han knap så glad ud. ”Hvordan har du det, Victor?”,


spørger Helene, du ser lidt beklemt ud. ”Hej mor. Jeg har helt vildt ondt i hovedet, så jeg lægger mig lige lidt”. Helene spørger, om han vil have noget at drikke, noget vand eventuelt. ”Jo tak, mor, det vil jeg gerne.” Så går han ind på sit værelse, og lægger sig på sin køjeseng, i den underste køje.


Der har han lavet en lille hule af tæpper og puder.


Meget hyggeligt.


Rune tog tilbage til Holbæk søndag eftermiddag, og Martin tog hjem til sig selv i Brabrand, så der er kun Helene og Victor tilbage i hjemmet. Helene går ud i det lille køkken, og påbegynder at lave boller i karry, Victors yndlings ret.


Tilbehøret er ananas, kokos, rosiner, nødder og mangochutney. Det er også en af Helenes favoritter, specielt på grund af tilbehøret.


Det er da altid noget, at jeg har fået min gode appetit tilbage, tænker Helene. Så har jeg da noget at stå imod med, når jeg skal prøve at trevle mit sytten år lange ægteskab med Palle op i morgen. Hvor pokker det gik galt? - og hvorfor?


Det bliver stadig tidligt mørkt, selvom lyset har vendt.


Hun kigger ud ad vinduet, men ser kun sit eget spejlbillede i ruden. Regnen er kommet tilbage, kan hun se. Dråber løber nedad ruden. Der er rigtig mange. Det er som om ruden græder. Vinden er igen taget til, og det blæser voldsomt.


Helt ude i horisonten aner Helene en svajende bevægelse fra det levende hegn foran hus rækken overfor, der står som dansende skygger.


Dagen efter har Victor det bedre. Helene følger ham over den store vej til skole. Han er jo trods alt kun ni år. ”Husk nu at drikke noget vand og få spist din mad”. Helene er bekymret for, om det er manglende føde og væskeindtagelse, der skyldes hans alt for hyppige hovedpine anfald. ”Farvel min skat. Ha en god dag i skolen og på fritidshjemmet. Jeg henter dig klokken fire. Er det fint med dig, Victor?”. ”Jo, jo, det er helt fint”. synes Victor, og giver sin mor et luft kys.


Helene tager hjem igen.


Lisa kommer præcis kl. 10. Man kan stille uret efter Lisa, så timet er hun. Som hun siger, så lader man ikke andre vente, når man har en aftale med tid og sted. Det vil jo være det samme som at skide på de andre og deres tid. Til gengæld har hun samme krav til andre. Desværre bliver Lisa tit skuffet over deres manglende tidsfornemmelse.


”Kom her med din frakke”, siger Helene. ”Du almægtige, den er jo nærmest gennemblødt - og dig med. Jeg hænger den lige til tørre på badeværelset”. Samtidig henter Helene et håndklæde til Lisa. ”Jeg håber det er okay?” Lisa synes det er dejligt at blive nusset lidt om, og synes det er helt okay. Hun smiler sit store og strålende smil, der varmer alle der ser det.


Helene smiler tilbage til sin dejlige veninde gennem det meste af hendes liv. Hvor er hun bare glad for at se hende.


”Sæt dig ned og lad som om du er hjemme”, siger Helene.


”Jeg har lavet kaffe, og der er boller til.” ”Fedt”, siger Lisa, ”jeg har købt en lækker kanelstang”.


De to veninder sætter sig ved siden af hinanden i sofaen.


På sofabordet har Lisa lagt nogle notesbøger. Lad os komme i gang med det væsentlige spørgsmål: ”Hvad gik galt og hvorfor.” Lisa ser på Helene. ”Kan du lave en tidslinje? Fra I mødtes, dig og Palle, og til nu?” Jo, det mener Helene godt hun kan. Hun synes det er en god måde, at få taget hul på alt rodet i hendes indre. ”Okay”, siger Lisa. ”Vi starter med første gang du møder Palle. Fortæl om det. Så prøver jeg at få hovedlinjerne med,” Lisa vifter med sin kuglepen.


”Okay”. Helene prøver at huske tilbage: ”Den første gang jeg møder Palle, er på et musikkursus på Kolding Højskole. Han og en anden, kommer som gæstelærere. De skal undervise i noget der hedder reggae. På det tidspunkt aner jeg intet om hvad den slags musik er.


Jeg har Martin med. Han er to et halvt år gammel. Mens jeg har køkkentjansen, sidder Martin i salen lige ved siden af.


Pludselig hører jeg nogen, der spiller på trommesættet, der er sat op til en koncert, der skal afholdes om aftenen. Eftersom jeg på det tidspunkt spiller på trommer, vil jeg lige se, hvem der synes de skal røre trommesættet. I det samme kommer den ene af de nye gæstelærere også hen for at se hvem der spiller.


Det besynderlige er, at der tilsyneladende ikke er nogen bag trommerne. Men så stikker der nogle lyse krøller op bag stortrommen. Det er Martin, min søn. Gæstelæreren og jeg får samtidig øje på hinanden, og vi kan ikke lade være med at grine højlydt. Lige der, sker der noget. Cupidos pil blev fyret af, og vi blev ramt på samme tid. Sådan oplever jeg det i hvert tilfælde”. Helene smiler for sig selv ved erindringen.


”Vi blev bare så forelskede i hinanden.”


”Hvad skete der så? Prøv at gøre det mere koncist”. Lisa vifter igen med pennen. Helene fortsætter: ”Jamen, så er kurset slut. Palle og jeg når dog at elske med hinanden, den sidste gang inden kurset på de fjorten dage er slut. Jeg når også at fortælle ham om Martins biologiske far, der døde, mens jeg var gravid. Martin og jeg tager hjem til Herlev, hvor vi bor. Jeg bruger kobberspiral på det tidspunkt, og bliver derfor meget overrasket over at opdage, at jeg er blevet gravid. Specielt når man tænker på, vi kun nåede at dyrke elskov en eneste gang.


Palle er med i et band, der bliver spillet en del i radioen.


Han ringer til mig på deres Danmarks turnè. Vi er begge meget forelskede. Da jeg opdager at jeg er gravid, siger jeg det til Palle, og han bliver bare så glad og siger vi selvfølgelig skal have barnet. Hvilken glæde og lettelse. Jeg vil jo helst ikke skulle være alene med to børn, og abort er bare ikke noget jeg vil have. Martin og jeg flytter til Århus. Palle, Martin og jeg bor nu sammen i en skøn lejlighed på Trøjborg.


Rune bliver født. Palle og jeg bliver gift. Vi har nogle dejlige år de første ti år af vores ægteskab. Jeg har det som om jeg bor i landet med mælk og honning, og vi er begge meget kreative og leger med vores unger.” ”STOP!” siger Lisa.


”Jeg skal lige have det sidste med. I er altså virkelig meget glade for hinanden i de ti år?” ”ja for pokker da.” Siger Helene, ” vi elskede virkelig hinanden, og nød vores unger, vores musik, vores bands, vores maleri, vores undervisning – ja, vores liv i det hele taget”.


”Lad os lige holde en pause!” Lisa virrer med hovedet, som om nogle brikker lige skal rystes på plads.


”Okay, det næste vi tager fat på, er så alt det der sker efter de første ti år. Det må jo være der, ændringen sker.”


Helenes kaffe er blevet kold, og hun går ud i køkkenet for at varme den i mikroovnen. Hun tager også Lisas kop med.


Køkkenuret viser, at der kun er gået to timer. Så er der heldigvis masser af tid til at få resten af tidslinjen på plads.


Hvis det altså er muligt. Udenfor siler det stadigvæk ned med regn. Blæsten er voldsom og det levende hegn danser igen sin vilde dans. Hvor længe kan det dog blive ved?


Helene undrer sig. Hvad sker der med vores klima? Flere byer er under vand. Ribe, Silkeborg, Kolding og Horsens blandt andet. I stedet for at gå tur, sejles der nu i kajak. Det er ret vildt. Det er som om naturen er begyndt at gøre oprør over vores, menneskenes, måde at behandle den på. Det gælder også vores industrielle behandling af levende væsener. Grise, køer, høns og får. Det er nogle gange råt og brutalt.


Økonomien styrer alt.


Hvad skal der dog blive af det alt sammen? Er dette ragnarok.


Enden på det hele. Nej, hold nu op med de der dommedags tanker, hvor depressionen venter lige om hjørnet. Fokus nu.


PLING. Mikroovnen har talt til tælling. Kaffen er færdig.


Helene tager den varme kaffe med ind i stuen igen.


Hvornår begyndte det første gang at knirke i vores ægteskab?


Helene tænker tilbage. Afrika!


Da Martin og Palle tog til Afrika.


Hun sætter sig i sofaen. ”Er du parat, Lisa? Lad os sige det begyndte, da Palle og Martin var i Afrika. Da de kom hjem, måtte Palle fortælle mig det, for ellers ville Martin gøre det.


Han havde været sammen med de afrikanske kvinder. Han var sikker på deres hud måtte være lækker at røre ved.


Jeg var allermest gal over, at han kunne finde på at gøre det for øjnene af Martin. Dernæst at han var utro”.


”Hvad sagde du så til ham?”


Lisa ser undersøgende på Helene.


”Jeg tilgav ham. Han sagde, at hans nysgerrighed tog over.


Men din hud er så meget finere og blødere, sagde han til mig.


Som om det skulle gøre det bedre. Martin fortalte mig det, og sagde, at han skammede sig over Palle, der rendte rundt med de unge piger. Hvid rig mand og sort fattig pige. I vores lille land er vi ikke rige, men i Afrika er vi. Jeg tror det startede der. Anden gang han tog til Afrika, nu med Rune, skete noget af det samme. Rune fortalte mig det, og det var det tydeligt, at Rune syntes hans far var en spade, og tarvelig overfor hans mor.”


Helene ryster umærkeligt på hovedet og tager dernæst en slurk af sin kaffe.


”År senere var han så sammen med en af sine tidligere elever.


Rune, Victor og jeg var på indianerlejr i otte dage, hvor vi boede i en tipi. Lige noget for ungerne. Da vi kom hjem, havde Palle bagt kanelsnegle. Så vidste jeg der var noget galt.


Udover duften af kanel, var der en stank af dårlig samvittighed.


Efter at have løjet om det, måtte han til sidst fortælle mig, at han havde været ved Vesterhavet med sin tidligere elev.


Det var ikke platonisk.! Det værste var, at vi lige havde aftalt at give vores forhold en ny chance. Rimelig dårlig chance, at være sammen med en ung elev, og bolle en hel uge med hende.


Egentlig tror jeg, at det hele kan skæres ned til utroskab, fortielse, løgn og senere misbrugsadfærd.


Det slog bunden ud af vores ægteskab. Og jeg lod det jo fare.


Tilgav igen og igen.


Han er jo mine børns far. I gode stunder er han skøn og dejlig at være sammen med. En god ven. Desværre må jeg så også tilføje, at jeg mangen en gang havde følelsen af, at have fire drengebørn, i stedet for tre.


Da jeg tog til Portugal med min søster, var det fordi min læge sagde at jeg skulle på rekreation. Min krop var helt nedbrudt, og jeg havde sindsygt ondt i min ryg. Det viste sig også, at jeg havde alt for lavt blodtryk. Du er jo overanstrengt, sagde min læge. Hvis du ikke får taget dig lidt af dig selv, kan det altså gå grueligt galt. Tag en uges ferie fra mand og børn, det er min recept til dig. Tænk, det sagde min egen læge.


Så det gjorde jeg, selvom Victor kun var to år.”


”Det kan jeg godt huske”, siger Lisa.


”Ærgerligt jeg ikke kunne få ferie i den periode.

